钦定古今图书集成/明伦汇编/宫闱典/第042卷 > 《册淑妃何氏为皇后文》杨钜
## 钦定古今图书集成/明伦汇编/宫闱典/第042卷 > 《册淑妃何氏为皇后文》杨钜

朕博采大《易》，眇观《诗》训，观柔刚咸感之象，赋鸣鸠肃
雍之德，将以视天下之内理，叙人伦之大端，宜于家
邦，厚示风化。矧九庙在上，笾豆是荐，三揖在下，彝章
具陈。得不敬乃袆褕，称兹典礼。俾承光于轩耀，式正
位于坤仪。淑妃何氏，明配圆灵，德符厚载，珪璋特达，
鸾凤萎蕤。同辇必辞，脱簪能谏，四德克备，六宫是推。
述壸职以弥勤，焕彤史而斯美。况惟元子，既登储贰。
顺考古道，雅协徽章。受贞吉辰，蒇于盛典。咨尔克持
妇政，以率内和。齐庄是仪，用谐静德。明章之道，允在
兹乎。